ไฟแนนซ์ทูเดย์
โดย...ช.ชดา
26 ต.ค. 2559

โดย...ช.ชดา
ธนาคารไทยพาณิชย์โชว์ภาพประวัติศาสตร์ที่พิพิธภัณฑ์ธนาคารไทย เมื่อครั้งพระบาทสมเด็จพระปรมินทรมหาภูมิพลอดุลยเดช เสด็จพระราชดำเนินในพิธีฉลองครบรอบ 50 ปีแห่งการก่อตั้งธนาคารไทยพาณิชย์ ณ สวนอัมพร เมื่อวันที่ 21 ก.พ. 2500
ได้เจอ อภิชาต รมยะรูป เลขานุการคณะกรรมการธนาคารกรุงเทพ ที่นานๆ จะออกงานสักครั้ง รอบนี้คุณอภิชาตไปร่วมทอดกฐินพระราชทานด้วย นี่ถ้าไม่ใช่คนสนิทคงไม่รู้ว่าคุณอภิชาตนั้นวัยเกิน 60 ปีไปหลายแล้ว แต่ยังสดชื่นกระปรี้กระเปร่าหน้าอ่อนวัยใสกิ๊ง 
คุณอภิชาตบอกว่าตอนนี้มีหลานเป็นของตัวเองแล้ว 10 คน แบ่งเป็นหลานลุง 7 หลานตา 3 ขาดไป 1 คน ไม่งั้นตั้งทีมฟุตบอลแข่งกับหลาน “บอส” ชาตรี โสภพพนิช ประธานกรรมการแบงก์กรุงเทพได้เลย
ในห้วงเวลาแห่งความเศร้าโศก ทุกธนาคารเลื่อนงานออกไปไม่มีกำหนด สำหรับโครงการรักษ์ป่าน่านที่ธนาคารกสิกรไทยจัดทุกปี ปีนี้คงเลื่อนยาว จากเดิมที่จะจัดในช่วงต้นปี และในปีหน้าตั้งใจจะเชิญ พล.อ.ประยุทธ์ จันทร์โอชา นายกฯ ไปดูภูเขาหัวโล้น ต้นลำน้ำน่าน